<classify> SIKU moja baada ya Rais John Magufuli kuagiza washitakiwa wa kesi za uhujumu uchumi walioomba msamaha kuanza kutolewa magerezani, Mahakama ya Hakimu Mkazi Kisutu imewahukumu wafanyabiashara wawili, Magdalena Uhwello na Halima Nsubuga kulipa faini ya Sh milioni 101 au kwenda jela miaka 20, baada ya kukiri kufanya biashara ya upatu na utakatishaji fedha. Aidha, mahakama hiyo imetaifisha Dola za Marekani 124,433 zilizopo kwenye akaunti ya Equity Tanzania na Dola za Marekani 263,567 zilizopo kwenye akaunti ya Equity Uganda, hivyo jumla ya fedha ambazo zitaingizwa serikalini ni Sh bilioni moja. Hakimu Mkazi, Vick Mwaikambo alisema baada ya washitakiwa kukiri makosa hayo na mahakama kuwatia hatiani, watapaswa kulipa faini ya Sh milioni moja au kifungo cha mwaka mmoja jela kwa kosa la kufanya biashara ya upatu. Kwamba katika mashitaka ya utakatishaji fedha, washitakiwa watatakiwa kulipa faini ya Sh milioni 100 au kifungo jela miaka 20. Hakimu huyo alisema washitakiwa wakishindwa kulipa faini hiyo, adhabu itakwenda kwa pamoja hivyo watatakiwa kutumikia adhabu ya miaka 20 jela na kuongeza kuwa fedha zilizokuwa kwenye akaunti ya washitakiwa zinataifishwa na kuwa mali ya serikali. Awali, Wakili wa Serikali Mwandamizi, Wankyo Simon aliiomba mahakama kutoa adhabu kali kwa washitakiwa, iwe fundisho kwa wengine wanaotaka kujiingiza katika biashara hiyo na kuomba mahakama itaifishe fedha hizo. Wakili wa Utetezi, Augustine Shio aliiomba mahakama iwaonee huruma washitakiwa hao kwa sababu ni akina mama, ambao wana watoto wadogo wanaowategemea na kwamba hawana kipato chochote. Awali, Wakili wa Serikali, Jacqueline Nyantori alidai washitakiwa hao walijiunga na kuwa wawakilishi wa D9 Tanzania iliyojihusisha na biashara ya upatu chini ya Mratibu wao, Smart Magara wa nchini Uganda. Alidai washitakiwa walikuwa wakipata wanachama wapya kupitia semina mbalimbali na mitandao ya kijamii ikiwemo WhatsApp na katika kurahisisha kazi ya ukusanyaji fedha, walifungua akaunti ya pamoja kwa majina yao kwenye benki ya Equity Tanzania. Alidai Aprili 19, 2017 na Aprili 28, 2017 waliwashawishi watanzania kujiunga na upatu na waliweka kwenye akaunti hiyo Dola za Marekani 370,000. Alidai Aprili 20 na 25, 2017 baada ya kupata fedha kwenye akaunti na kwa lengo la kuficha chanzo halisi cha fedha, walihamisha Dola za Marekani 263,567 kwenda kwenye akaunti inayotumiwa na Magara huku wakijua fedha hizo wamepata kwa makusanyo yasiyo halali. Nyantori alidai fedha iliyobaki kwenye akaunti ya washitakiwa hao ni 124,433.89 na Mei 9, mwaka huu mahakama ilizuia fedha hizo zisitolewe kwa sababu ni mazalia ya uhalifu na kwamba walipokamatwa walikubali kutenda kosa hilo. Inadaiwa Aprili 25, 2017 washitakiwa hao walificha chanzo halisi cha fedha haramu walihamisha Dola za Marekani 263,567 kwenda kwenye akaunti ya Equity Uganda inayomilikiwa na Magara.Katika hatua nyingine wafanyakazi tisa wa Shirika la Taifa la Hifadhi ya Jamii NSSF, akiwemo Kaimu Mkurugenzi wa Fedha, Jamila Vulu wamefikishwa katika Mahakama hiyo wakikabiliwa na mashitaka matano ya uhujumu uchumi ikiwemo utakatishaji fedha wa zaidi ya Sh bilioni mbili. Washitakiwa wengine katika kesi hiyo ni Kaimu Mkurugenzi wa Rasilimali Watu, Tikyeba Alphonce, Mwandishi wa hundi, Abdulrahaman Njozi, Meneja Uhakiki, Amir Kapera, Mhasibu anayehusika na maridhiano, James Oigo. Wapo pia Hellen Peter ambaye ni Mhasibu Mkuu, Ivonne Kimaro Mhasibu Mwandamizi anayeshughulikia matumizi, Restiana Lukwaro Mhasibu dawati la Uchunguzi na Dominic Mbwete Mhasibu. Washitakiwa hao walifikishwa mahakamani hapo jana mbele ya Hakimu Mkazi Mwandamizi Mfawidhi, Kelvin Mhina na kusomewa mashitaka na Wakili wa Serikali Mwandamizi, Wankyo Simon.  <topic>: kitaifa 